กระทรวงแรงงาน เร่งพัฒนากำลังคนรับนโยบายเปิดประเทศ 120 วัน และแผนภูเก็ตแซนด์บ็อกซ์ ตอบโจทย์กระตุ้นการท่องเที่ยวและบริการ
นายธวัช เบญจาทิกุล อธิบดีกรมพัฒนาฝีมือแรงงงาน (กพร.) กระทรวงแรงงาน เปิดเผยว่า จากการที่รัฐบาลประกาศแผนภูเก็ตแซนด์บ็อกซ์ (Phuket Sandbox) ซึ่งจะอนุญาตให้นักท่องเที่ยวไทยและต่างชาติที่ได้รับวัคซีนป้องกันโควิด-19 ครบโดส สามารถเดินทางเข้ามาท่องเที่ยวยังจังหวัดภูเก็ตได้โดยไม่ต้องกักตัว 14 วัน จะเริ่มดำเนินการในวันที่ 1 กรกฎาคม 2564 และตั้งเป้าหมายเปิดประเทศภายใน 120 วันนั้น ส่งผลให้อุตสาหกรรมท่องเที่ยวและบริการ และอุตสาหกรรมอื่นๆ ภายในจังหวัดมีความตื่นตัว การจ้างงานมีแนวโน้มสูงขึ้นเพื่อเตรียมรับการขยายตัวของเศรษฐกิจ กพร. จึงเร่งยกระดับทักษะฝีมือแรงงานและผลิตกำลังคน ป้อนพื้นที่ทั่วประเทศ โดยเฉพาะพื้นที่นำร่องภูเก็ตแซนด์บ็อกซ์ โดยมอบหมายให้สถาบันพัฒนาฝีมือแรงงาน 21 ภูเก็ต (สพร. 21 ภูเก็ต) ร่วมกับหน่วยงานภาครัฐและเอกชนจัดฝึกอบรมโครงการพัฒนาทักษะฝีมือแรงงานรองรับอุตสาหกรรมการท่องเที่ยว ซึ่งจะเน้นการฝึกยกระดับฝีมือประกอบด้วยหลักสูตรการทำเบเกอรี่ พนักงานผสมเครื่องดื่ม บาริสต้ามืออาชีพ การตัดแต่งผมชายสไตล์วินเทจ เทคนิคการนวดออฟฟิศซินโดรม การตัดเย็บชุดพื้นเมือง การประกอบอาหารไทย และช่างซ่อมบำรุงตามแนววิถีใหม่ ทุกหลักสูตรใช้ระยะเวลาการฝึกอบรม 30 ชั่วโมง อบรมระหว่างวันที่ 5-10 กรกฎาคม 2564 ทุกหลักสูตรรับจำนวนจำกัด เพื่อสร้างระยะห่างทางสังคม สำหรับคุณสมบัติของผู้เข้ารับการฝึกอบรมต้องมีอายุตั้งแต่ 18 ปีขึ้นไป เป็นผู้ประกอบอาชีพเกี่ยวกับสาขาที่สมัครหรืองานอื่นที่เกี่ยวข้อง หรือเป็นผู้มีความรู้หรือมีประสบการณ์ในอาชีพที่จะสมัคร ผู้สนใจดูรายละเอียดเพิ่มเติมได้ที่ www.facebook/dsdphuketskill หรือติดต่อสอบถามที่สถาบันพัฒนาฝีมือแรงงาน 21 ภูเก็ต เบอร์โทร 0 7668 5275อธิบดีกรมพัฒนาฝีมือแรงงงาน กล่าวต่อด้วยว่า นอกจากจังหวัดภูเก็ตแล้ว จังหวัดอื่นๆ ก็มีการฝึกยกระดับฝีมือเพื่อเตรียมความพร้อมรองรับการเปิดประเทศด้วยเช่นกัน ซึ่งหลักสูตรที่เปิดฝึกอบรมนั้น จัดให้ตามความเหมาะสมของสภาพเศรษฐกิจและความต้องการทักษะฝีมือของกำลังแรงงานในแต่ละพื้นที่ จะดำเนินการโดยสถาบันพัฒนาฝีมือแรงงานและสำนักงานพัฒนาฝีมือแรงงานทั่วประเทศ ผู้สนใจเข้าไปดูรายละเอียดเพิ่มเติมได้ที่ www.dsd.go.th เลือกเมนู“สมัครฝึกอบรม” หรือโทรสอบสายด่วนกระทรวงแรงงาน 1506 กด 4